МІНІСТЭРСТВА АДУКАЦЫІ РЭСПУБЛІКІ БЕЛАРУСЬ

УСТАНОВА АДУКАЦЫІ

“БЕЛАРУСКІ ДЗЯРЖАЎНЫ ТЭХНАЛАГІЧНЫ ЎНІВЕРСІТЭТ”

“Развіццё беларускай мовы ў сучасны час”

Выканала: студэнтка 1 курса 6 групы факультэта ІТ

Трошка В. Н.

Навуковый кіраўнік: старшы выкладчык кафедры беларускай мовы Шакун Н. С.

Мінск 2019

Змест

[1. Гісторыя (з 1990 да нашых дзён). 3](#_Toc23223854)

[2. Сучасныя пісьменнікі і паэты, якія пакуль не праходзяць у школе – але якімі ўжо можна пачынаць ганарыцца. 5](#_Toc23223855)

[3. Беларуская мова ў сучаснай музыцы 11](#_Toc23223856)

[4. 5 тэзісаў пра сучасны стан беларускай мовы 13](#_Toc23223857)

[ЛІТАРАТУРА 15](#_Toc23223858)

## Гісторыя (з 1990 да нашых дзён).

Распад Савецкага Саюза і атрыманне суверэнітэту рэспублікай змянілі адносіны людзей да сваёй гісторыі, культуры і мовы. У 1989 г. было створана Таварыства беларускай мовы імя Ф. Скарыны. 26 студзеня 1990 г. быў прыняты “Закон аб мовах у Беларускай ССР”, які пацвердзіў дзяржаўны статус беларускай мовы. Была прынята праграма беларусізацыі, разлічаная на 10 гадоў. У гарадах пачалі адкрывацца дашкольныя дзіцячыя ўстановы і школы з беларускай мовай навучання. Беларуская мова прыйшла ў тэхнікумы і вышэйшыя навучальныя ўстановы. Пераводзілася на беларускую мову справаводства, распрацоўвалася беларуская навуковая тэрміналогія, выдаваліся слоўнікі і падручнікі на беларускай мове.

Працэс гэты актыўна ішоў да 1996 года. У 1995 годзе адбыўся рэферэндум, па выніках якога другой дзяржаўнай мовай стала руская мова. У 1996 годзе былі ўнесены папраўкі ў Канстытуцыю Рэспублікі Беларусь аб дзяржаўным двухмоўі. У выніку спыніўся працэс беларусізацыі, многія беларускія школы перайшлі на рускую мову навучання.

Аднак працэс развіцця беларускай мовы працягваецца.

Развіццё і ўдасканаленне мовы, якое выяўляецца ў зменах фанетычнага, марфалагічнага і сінтаксічнага характару, абнаўленні лексічнага складу мовы, выклікае неабходнасць удакладняць правапіс, прыводзіць яго ў адпаведнасць з сучаснай моўнай практыкай. Беларускі правапіс, які ў значнай ступені пабудаваны на фанетычным прынцыпе, асабліва адчувальны да гэтых змен у мове, і таму ён таксама павінен перыядычна ўдасканальвацца.

Асабліва актуальным гэта стала ў канцы ХХ стагоддзя, калі ў сістэме беларускай мовы і моўнай практыцы адбыліся пэўныя змены. Істотна абнавіўся слоўнікавы склад беларускай мовы, лексіка папоўнілася шматлікімі запазычаннямі, на старонках беларуска-моўнага друку атрымалі пашырэнне ненарматыўныя арфаграфічныя варыянты. У сувязі з гэтым стала надзённым неадкладнае ўпарадка-ванне правапісу, каб пазбегнуць разнабою ў пісьмовай беларускай мове, забяспечыць адзінства яе правапісных нормаў і аблегчыць навучанне беларускай мове ў школе. Узнікла неабходнасць удакладнення “Правіл беларускай арфаграфіі і пунктуацыі” (Выдаве-цтва Акадэміі навук БССР, Мінск, 1959), якія былі распрацаваны ў адпаведнасці з пастановай Савета Міністраў БССР ад 11 мая 1957 года “Аб удакладненні і частковых зменах існуючага беларускага правапісу” і дзейнічалі да 1 верасня 2001 года.

Частковыя змены правапісу, прынятыя ў 1957 годзе, не з’яўляліся чарговай рэформай, а ўдакладнялі і развівалі “Правапіс беларускай мовы”, выдадзены ў 1934 годзе. “Правілы” 1959 года з’явіліся першай спробай стварэння поўнага зводу беларускага правапісу. Пастановай Савета Міністраў Рэспублікі Беларусь ад 17 жніўня 1993 года № 556 “Аб удакладненні правапісу беларускай літаратурнай мовы” была створана Дзяржаўная камісія па ўдакладненні правапісу беларускай літаратурнай мовы . Яна разгледзела агульныя праблемы сучаснага беларускага правапісу, тэарэтычна абгрунтавала характар і мэтазгоднасць унясення прапанаваных удакладненняў. Дзяржаўная камісія прызнала, што існуючыя правілы беларускага правапісу ў цэлым забяспечваюць функцыянаванне пісьмовай мовы ва ўсіх сферах выкарыстання, не патрабуюць кардынальных змен, і рэкамендавала Нацыянальнай акадэміі навук Беларусі і Міністэрству адукацыі Рэспублікі Беларусь падрыхтаваць да выдання новую рэдакцыю “Правіл беларускай арфаграфіі і пунктуацыі”, дзе былі б улічаны прапановы Дзяржаўнай камісіі, а таксама патрэбы сучаснай моўнай практыкі.

Навуковы калектыў, кіруючыся рэкамендацыямі Дзяржаўнай камісіі, на працягу 1997 – 1998 гадоў падрыхтаваў праект новай рэдакуцыі “Правіл”.

На завяршальным этапе падрыхтоўкі новай рэдакцыі “Правіл” і распрацоўкі праекта Закона Рэспублікі Беларусь “Аб Правілах беларускай арфаграфіі і пунктуацыі” 18 студзеня 2006 года Міністэрствам адукацыі Рэспублікі Беларусь была створана рабочая група, якая канчаткова дапрацавала “Правілы” з улікам заўваг і пажаданняў, што былі зроблены ў час іх неаднаразовага абмеркавання.

Увядзенне ў дзеянне Закона Рэспублікі Беларусь “Аб Правілах беларускай арфаграфіі і пунктуацыі”, прынятага Палатай прадстаў-нікоў Нацыянальнага сходу Рэспублікі Беларусь 24 чэрвеня 2008 года, адобранага Саветам Рэспублікі Нацыянальнага сходу Рэспублікі Беларусь 28 чэрвеня 2008 года і падпісанага Прэзідэнтам Рэспублікі Беларусь 23 ліпеня 2008 года, садзейнічае стабілізацыі правапісных нормаў сучаснай беларускай літаратурнай мовы, забяспечвае захаванне адзінага моўнага рэжыму ў школьным навучанні і адзінства друкаваных беларускамоўных выданняў, што павышае прэстыж беларускай мовы ў грамадстве як дзяржаўнай мовы Рэспублікі Беларусь. Новыя “Правілы беларускай арфаграфіі і пунктуацыі” пачынаюць дзейнічаць з 1 верасня 2010 года.

## ****Сучасныя пісьменнікі і паэты, якія пакуль не праходзяць у школе – але якімі ўжо можна пачынаць ганарыцца.****

**АНДРУСЬ ГОРВАТ, “РАДЗІВА ПРУДОК”**

Кніга Горвата – феномен сучаснай літаратуры. 30-гадовы хлопец з’ехаў з Мінска ў вёску Прудок, у дзедаву хату, завёў казу і стаў апісваць у фэйсбуку сваё жыццё – з вялікай любоўю да маленькага прудкоўскага свету. Уласны жыццёвы выбар аўтар змог ператварыць у тэкст, які літаральна ўзарваў беларускі сегмент інтэрнэту. І хаця “Радыё Прудок” можна прачытаць не выходзячы з-за кампа – кніга складаецца якраз з тых самых агульналюбімых фэйсбук-допісаў, – наклады кнігі разлятаюцца імгненна.

**УЛАДЗІМІР САДОЎСКІ, “1813”**

Першая кніга, якая першая ў сваім жанры ў Беларусі, – зомбі-хорар “1813”. Галоўны герой рамана – кампазітар Міхаіл Клеафас Агінскі, у ролі зомбі – французскія салдаты Напалеона. Дзеянне навэлы "1813" адбываецца ў апошнія дні зімы 1813 года. У раз­бу­ранае Вялікай вайной мястэчка Маладэчна на ўскрайку Мін­скай губерні на­ведваецца ў госці да свайго дзядзькі Міхал Клеафас Агін­ск. З на­ды­ходам адлігі ў на­ваколлях мястэчка пачынаюць адбывацца не­зразумелыя рэчы: забі­тыя жаўнеры паўстаюць з поля мінулай бітвы і напа­даюць на жыхароў паселішча. Хутка замак Агінскіх апынаецца ў аблозе ха­дзячых мерцвякоў. Міхалу Клеафасу не застаецца нічога іншага як узяць у рукі зброю і змагацца за свабоду роднага края.

**ФРАНЦ СІЎКО, “ДЗЕНЬ БУБНА”**

Проза гэтага віцебскага пісьменніка – сумесь фантастыкі і магічнага рэалізму. Сіўко піша пра гістарычныя шляхі беларусаў – заблытаныя, няпростыя і трагічныя. У лёсе свайго народа пісьменнік бачыць барацьбу сіл дабра і зла. Гэтыя сілы выражаны ў форме, блізкай да стылістыкі Стывена Кінга. І гэта, канечне, вельмі цікава.

**АНТОН КУЛОН, “СІНЯЯ КНІГА БЕЛАРУСКАГА АЛКАГОЛІКА”**

Анатоль Астапенка, які хаваецца за псеўданімам Антон Кулон, на сваім прыкладзе расказвае пра велізарную праблему Беларусі. У гэтай нон-фікшн-кнізе аўтар расказвае не толькі пра сябе, але пра трагічныя лёсы беларускіх пісьменнікаў. Кніга напісана надзвычай таленавіта і пакідае страшнае ўражанне. Яна паказвае, як алкаголь ламае чалавека і робіць з творцы нішто. Антон Кулон расказаў пра тое, чаго б мы не хацелі ведаць – але мусім. Гэта праўдзівы і цвярозы погляд на гісторыю беларускай літаратуры. Чаму ж людзі п'юць? Чаму піў я? І што такое п'янства?

**ВІКТАР МАЦІНОВІЧ, “НОЧ”**

У гаджэтах скончылася электрычнасць, а ў тэлефонах - Інтэрнэт: так выглядае самы страшны сон для сучаснага чалавека. Пісьменнік Віктар Марціновіч у сваім новым рамане «Ноч» прапаноўвае сваю версію таго, што зробіцца з нашай краінай, калі такое адбудзецца на самай справе.

**АЛЕНА БРАВА, “КАМЕНДАНЦКІ ЧАС ДЛЯ ЛАСТАВАК”**

Першая кніга барысаўскай пісьменніцы выйшла ў 2004 годзе, але нядаўна, пасля смерці Фідэля Кастра, перажыла новую хвалю папулярнасці. Раман заснаваны на рэальных падзеях: у канцы 80-х аўтарка выйшла замуж за кубінца і пераехала жыць на Кубу. Гісторыя жанчыны напісана так захапляльна, што прымушае праязджаць прыпынкі. Гэта сапраўды феміністычная проза, у самай якаснай яе праяве. У свеце такую літаратуру выдаюць і перавыдаюць у серыях TRUE STORY вялікімі накладамі, а ў нас кнігі даўно не знайсці.

**АЛЬГЕРД БАХАРЭВІЧ, “БЕЛАЯ МУХА, ЗАБОЙЦА МУЖЧЫН”**

Альгерд Бахарэвіч – дарэчы, аўтар рамана пра мінскія Шабаны – па плённасці працы можа скласці канкурэнцыю Віктару Марціновічу. Але падыход да чытача ў аўтараў кардынальна розніцца: калі Марціновіч карыстаецца любой магчымасцю для кантакту (піша калонку, праводзіць шматлюдныя сустрэчы), то Альгерд Бахарэвіч нібы спецыяльна адмоўчваецца, выдаецца да смешнага малымі накладамі, на публіцы бывае рэдка. Магчыма, накіроўвае ўсе сілы ў творчасць. Асноўная прыкмета яго кніг – мова: пакручастая і нервовая, яе ні з чыёй іншай мовай не зблытаеш. Альгерд Бахарэвіч выдае ў год па кнізе, але літпрэміі ўпарта прысуджаюць яму другое месца. Апошнюю кнігу Бахарэвіча, “Белая муха, забойца мужчын”, называюць самым феміністычным раманам беларускай літаратуры. Няхай так, але да таго ж гэта яшчэ і проста захапляльнае чытво.

**МАКС ШЧУР, “ЗАВЯРШЫЦЬ ГЕШТАЛЬТ”**

Макс Шчур – леташні лаўрэат прэміі Ежы Гедройца (найбуйнейшай літаратурнай прэміі Беларусі) – яшчэ і самы загадкавы лаўрэат. Аўтар даўно жыве ў Чэхіі, але піша вершы і прозу, перакладае на беларускую. Яго апошняя кніга, якая і прынесла Шчуру перамогу і прызавыя 5000 еўра, – пра няспешнае падарожжа праз Еўропу ў горад мары Амстэрдам. Калі вы былі ў Амстэрдаме, параўнайце свае прыгоды з прыгодамі персанажа. А калі не, усё адно пачытайце, каб зразумець, якая яна – найлепшая кніга мінулага года.

**ЕВА ВЕЖНАВЕЦ, “ШЛЯХ ДРОБНАЙ СВОЛАЧЫ”**

Святлана Курс, якая да апошняга часу пісала пад псеўданімам, – беларуская пісьменніца, што нарадзілася на Любаншчыне, а жыве ў Польшчы. На наш погляд, яна – аўтар самай сакавітай беларускай прозы з часоў Караткевіча. Такая смачная мова – рэдкасць не толькі ў маўленні, але і ў літаратуры. Свет Святланы Курс не чорна-белы, а мае многа адценняў. Нягледзячы на тое, што часта яна піша пра самыя цёмныя бакі жыцця, але ў гэтай цемры пісьменніца знаходзіцца поплеч са сваімі персанажамі, спрабуючы асвятліць ім шлях. Хаця б ліхтарыкам ад мабільнага тэлефона.

**ПАВАЛ КАСЦЮКЕВІЧ, “ПЛАН БАБАРОЗЫ”**

Касцюкевіч, арт-менеджар кнігарні “Логвінаў”, у сваёй прозе жыва аб’ядноўвае беларускую аснову і яўрэйскі гумар. “План Бабарозы” – гісторыя пяці пакаленняў мінчукоў пачынаючы з 1920-х гадоў, гісторыя Беларусі ХХ стагоддзя на прыкладзе адной сям’і. Павел – лаўрэат самай першай прэміі імя Ежы Гедройца за кнігу “Зборная РБ па негалоўных відах спорту”. А яшчэ ён перакладчык, і дзякуючы яму мы можам прачытаць Курта Вонегута, Эліс Манро і “Аўтаспынам па галактыцы” на беларускай мове.

**УЛАДЗІМІР НЯКЛЯЕЎ, “ПАЭМЫ”**

Уладзімір Някляеў атрымаў прэмію Гедройца за найлепшую кнігу прозы-2013 **“Аўтамат з газіроўкай з сіропам і без”**. Гэта кніга пра Мінск 1960-х, цікавая ў тым ліку з краязнаўчых меркаванняў. Але Някляеў найперш – феерычны паэт: рэдкасны талент і рэдкасны прафесіянал. Незвычайны, умелы і пладавіты. Ягоную паэму **“Ложак для пчалы”** многія лічаць геніяльнай.

**ТАНЯ СКАРЫНКІНА, “ШМАТ ЧЭСЛАВА МІЛАША, КРЫХУ ЭЛВІСА ПРЭСЛІ”,**  
**“КНИГА ДЛЯ ЧТЕНИЯ ВНЕ ПОМЕЩЕНИЙ И В ПОМЕЩЕНИЯХ”**

Таня – паэтка і аўтарка прозы на мяжы мастацкай і нон-фікшну. Цяпер жыве ў Смаргоні, а нейкі час жыла і працавала ў Партугаліі. Аўтарка мае вельмі самабытны, незвычайны стыль пісьма і адметны погляд. У яе творчасці няма ні пераймання, ні збітых слоў і метафар – гэта вытанчаныя, але без мудрагелістасці, творы.

**ВАЛЕРЫ ГАПЕЕЎ, “НОЧ ЦМОКА”**

Гапееў піша вострасюжэтныя, з элементам містыкі раманы, дзеянні якіх адбываюцца ў правінцыі – вядомым для аўтара асяроддзі: сам ён жыве ў Івацэвічах. Мова Гапеева простая і ясная, без постмадэрнісцкіх выкрутасаў. Павароты сюжэта ў яго заўсёды нечаканыя, аўтар умее заінтрыгаваць і трымаць увагу да самага канца.

**АНТОН РУДАК, “ВЕРХНІ ГОРАД”**

Гэты прадстаўнік пакалення 20-гадовых апынуўся ў падборцы не таму, што нядаўна правёў CityDog.by па сваім родным [раёне аэрапорта “Мінск-1”](https://citydog.by/post/aeraport-ekskursia/). Проста ў Рудака абсалютна ўнікальнае адчуванне горада. Яго вершы можна чытаць каханаму чалавеку падчас прагулак пад ліхтарамі, а можна – самому сабе. Лепш, канечне, дзе-небудзь у Верхнім горадзе. Там яны працінаюць проста наскрозь.

**ЛЮДМІЛА РУБЛЕЎСКАЯ, “АВАНТУРЫ ПРАНЦІША ВЫРВІЧА, ШКАЛЯРА І ШПЕГА”**

Паэтка і празаік, здаецца, знайшла і трывала заняла сваю нішу – аўтара гістарычных дэтэктываў. Цяпер Рублеўская – наш беларускі Барыс Акунін. Аўтарка спраўна піша авантурныя раманы і выпускае ў год па кнізе. У яе раманах і аповесцях многа Мінска: Свіслач, Верхні горад, Кальварыя... А галоўны герой трылогіі Пранцішак Вырвіч увогуле студэнт мінскага езуіцкага калегіума. Наступны раз, седзячы ў “17/5 coffee & binge”, азірніцеся: мо ён п’е каву за суседнім столікам.

**ВІКТАР ЖЫБУЛЬ, ВЕРА БУРЛАК, “ЗАБІ Ў САБЕ САКРАТА”;**  
**ВЕРА БУРЛАК, “ЗА ЗДАРОВЫ ЛАД ЖЫЦЦЯ”;**  
**ВІКТАР ЖЫБУЛЬ, “СТАПЕЛІІ”**

Сямейная пара Віктар Жыбуль і Вера Бурлак – самыя артыстычныя, самыя незвычайныя ўдзельнікі паэтычных слэмаў апошняга дзесяцігоддзя. Ён – спецыяліст па міжваеннай беларускай паэзіі, яна – па расійскай дзіцячай паэзіі Срэбнага веку. Але абое пішуць вельмі нязвыклую для беларускага чытача паэзію: іранічную, абсурдную, дасціпную.

**ТАЦЦЯНА САПАЧ, “ВОСЕНЬ”**

Адзіны зборнік Таццяны Сапач, якая без пары, у выніку аўтакатастрофы, пайшла з жыцця, – танюсенькая кніжачка. Але вершы ў ёй настолькі незвычайныя, што “Восень” без перабольшвання можна аднесці да вяршынь паэзіі. У паэзіі ёсць магія, і гэта магія – у кожным вершы Таццяны Сапач. Кожны верш прымушае душу замерці, скурчыцца – а потым расправіцца.

**АРТУР КЛІНАЎ, “ШКЛАТАРА”**  
Мастак стаў пісьменнікам і напісаў культавую кнігу “Горад Сонца”, якая падарыла Мінску ўнікальнае аблічча горада мары, нездабытага камуністычнага раю. Але Клінаў аказаўся і вельмі таленавітым аўтарам мастацкай літаратуры. Яго “Шклатара” паяднала плёткі і скандалы ўнутры сучаснай мінскай багемы і драматычную гісторыю Беларусі ХІХ стагоддзя. Кніга будзе цікавая найперш наведнікам кнігарні “Логвінаў” і бара пры ім.

**ВІКТАР ШУКЕЛОВІЧ,** **“ЯК ДЗЯЎЧЫНА З БРСМ РАСКАЗВАЛА МНЕ ПРА ПУЗАТАГА БУДУ”,** **“ТОЕ, ЧАГО Я НЕ ЧАКАЎ”,** **“МАЛАДА-ФРОНТАЎКА”**

Гэты малады аўтар пакуль не мае кнігі, але затое яго апавяданні можна чытаць у інтэрнэце. Кажучы пра сучасную беларускую прозу, абысці ўвагай Шукеловіча немагчыма. Ён аўтар апавяданняў, у якіх гарманічна ўсё: прыгажэзная і натуральная мова, сімпатычныя, не пластмасавыя героі ды такі сюжэт, што ўжо з першага сказа чакаеш развязкі. Жыццё як яно ёсць.

**АЛЕСЬ РАЗАНАЎ, “ВОПЛЕСКІ ДАЛАНЁЮ АДНОЮ” І ІНШЫЯ КНІГІ**  
Вершы Алеся Разанава – гэта філасофская паэзія сусветнага ўзроўню. Каб успрыняць яе, трэба сур’ёзна настроіцца. Шлях паэта ў літаратуру не быў простым: у 1969-м пасля паездкі ў Зэльву да апальнай Ларысы Геніюш яго выключылі з універсітэта. Але хто цяпер успомніць імёны тагачаснага БДУ-шнага начальства – а Разанава цэніць увесь свет. Апошнія гады паэт стаў пісаць не толькі па-беларуску, але і па-нямецку.

**НАТАЛКА БАБІНА, “РЫБІН ГОРАД”**

Раман трэба чытаць хаця б для таго, каб зразумець, што Брэст – не толькі Брэсцкая крэпасць. Але насамрэч кніга – пра самотнасць кожнага з нас і пра тое, што нас у гэтым самотным жыцці трымае. “Рыбін горад” – магічны рэалізм пад дэтэктыўнай фабулай, што вымушае і заплакаць, і засмяяцца, і перажываць за герояў, каб урэшце зразумець: няма смачнейшай вадзіцы, чым з роднай крыніцы, а яшчэ – не бывае магутнага дуба з малымі каранямі.

**ЮРЫ СТАНКЕВІЧ, “МІЛЬЯРД УДАРАЎ”, “ШАЛ”**

Гэты барысаўскі пісьменнік, магчыма, падабаецца не ўсім, але нікога не пакідае абыякавым. Станкевіч далёкі ад талерантнасці і паліткарэктнасці, у яго сваё бачанне будучыні. Але яго нонканфармізм – якраз тое, што ўласціва сапраўднай літаратуры. Аўтар многа піша пра перспектывы чалавецтва: кліматычныя, сацыяльныя і палітычныя катастрофы. Яго будучыня – страшная, у ёй войны і варожасць паміж народамі. Каб такога не выйшла, якраз і трэба чытаць падобную літаратуру. А яшчэ ў Станкевіча цудоўныя апавяданні пра каханне.

**АНДРЭЙ ХАДАНОВІЧ, “ЛІСТЫ З-ПАД КОЎДРЫ” І ІНШЫЯ ЗБОРНІКІ**

Актыўны, пладавіты паэт і цудоўны перакладчык, які пастаянна працуе над сабой. У 2000-я Хадановіч збіраў вялізныя залы, сотні аматараў прыходзілі паслухаць, як ён чытае свае вершы. Пакуль ні адзін малады паэт такога не паўтарыў. А яшчэ летась Андрэй Хадановіч стаў аўтарам дзіцячай кнігі-бестселера **“Нататкі таткі”**.

## Беларуская мова ў сучаснай музыцы

Найбольшае развіццё ў сучаснай беларускай музыцы атрымала поп-музыка і рок-музыка. У цяперашні час папулярнымі ў Беларусі з'яўляюцца гурты "Brutto", " Ляпіс-98», «Volski», Neuro Dubel «Крамбамбуля», «Akute», «Без білета», "Nizkiz", "Мутнаевока", "NAVIBAND", "Рэспубліка Паліна", Лера Яскевіч і многія іншыя гурты

«… БЕЛАРУСКІ ГУРТ, ЯКІ Я ЗДОЛЬНЫ СЛУХАЦЬ

Менавіта так гучыць тэма аднаго з сачыненняў, якую я прапаную сваім студэн-там у якасці задання на дом. Зразумела, частка тых, хто яшчэ не прызвычаіўся да таго, што настаўніцы можна пісаць праўду і нічога, акрамя праўды, пачына-юць разліваць мора разліваннае пра «цудоўны беларускі фальклор», «любоў да групы Сябры» і «Купалінку, якую я заўседы спяваю, калі ў мяне дрэнны настрой». Але часцей усе ж такі адказваюць так, як ёсць:

Сорак пяць адсоткаў шчырых апытаных адказваюць: няма такога гурта. «Беларуская музыка — для старых», «яны не разумеюць, што патрэбна моладзі», «у нас няма ні музыкаў, ні прадзюсэраў», «я не разумею, аб чым яны спяваюць». Менавіта з такой нагоды мае суразмоўцы ніколі не слухаюць сучасную беларускую музыку — ні на рускай, ні на роднай мове.

Астатнія 55% — слухаюць.  
Большасць з іх — «J-морс». Гэты гурт — несумнеўны лідар студэнцкага хіт-параду. «Мне падабаецца мелодыя», «яны адпавядаюць майму настрою», «іх цікава слухаць», «яны адкаваюць на мае пытанні пра жыцце», «гэта сапраўды сучасная музыка» — так тлумачыць моладзь поспех Пугача.

Другі ў студэнцкім рэйтынгу — канешне ж, Ляпіс. Але дзіўна — амаль ніхто з аўтараў не распавядае, чаму — Ляпіс. Пачынаюць у захапленні перадаваць свае пачуцці ад канцэртаў Міхалка, выкладаюць гісторыю гурта, пералічваюць улубеныя спевы — але не называюць прычын. Мо, таму, што Міхалок — ірацыянальны, пастмадэрновы творца?  
Бронзавы медаль апытання — у НРМ. Дарэчы, студэнты блытаюцца, дзе там Вольскі, дзе Крамбамбуля, дзе ўласна НРМ, дзе Крама — але ўпэўнена называюць і «Тры чарапахі», і «Госці», і «Турысты», цудоўныя, спраўды беларускія лявонавы гіты.  
Ну, а далей пачынаецца самае цікавае. Аказваецца, беларуская музыка, якую слухае моладзь, не вычэрпваецца агульнавядомымі іменамі.  
Ад студэнтаў я пазнала пра гурт «Эса» — фольк-рокавую каманду, якая апрацоўвае і выдае нагара фальклор паўдневай Беларусі.  
Яны ж адкрылі для мяне гурт «Адзіс Абеба» — гурт, які, па словах маіх вучняў, «лепей за ўвесь расійскі рок».  
А яшчэ — не паверыце! — есць такі цудоўны беларускі рэпер Vinsent, які «крута чытае крутыя тэксты».  
І яшчэ каманду «The Fraiz» — кажуць, гэтыя беларускія музыкі «здольныя «парваць» стадыен — калі ім дазволяць на ім выступіць»………»

«…**– [Максу] Ты ўдзельнічаў у беларускамоўным праекце LunClan, выйшаў зь менскай тусоўкі M.U.Skool. Але чаму ты вырашыў сыйсьці зь беларускамоўнай гіп-гоп плыні?**

– Зь беларускамоўнага рэпу я нікуды не сыходзіў. Проста я цяпер працую трохі ў іншай плыні. Так, канечне, у мяне будуць трэкі. Хутчэй за ўсё, яны будуць па-за альбомам, але будуць. У мяне, дарэчы, яшчэ ёсьць шмат недаробленых дэмак на мове з тых часоў, калі я займаўся беларускамоўным рэпам. Ведаеш, так атрымалася, што гэта неяк у тупік усё ішло. Ды і проста дзяўчына мяне зблытала і я запісаў песьню "Где твоя любовь" на расейскай мове. І ўсе такія – так, крута-крута! І разумееш, калі людзі кажуць, што гэта крута – спыніцца цяжка. Вось і ўсё. Многія людзі казалі, маўляў: "Ну, а якая розніца на якой мове рабіць?" Я раней думаў, што ніколі ня буду на расейскай мове чытаць, але многія казалі: "Ты прыносіш людзям кайф, дабро, пазытыў, чаму б і не зачытаць?" Ну вось так усё і адбылося.

**– Нядаўна твой знаёмы па M.U.Skool Zeman выклаў у сеціва беларускамоўны трэк "Дажджлівае лета" на музыку, якую ў свой час напісаў ты. Якія ў цябе цяпер дачыненьні з M.U.Skool’ам?**

– Так, я думаю мы з Zeman’ам яшчэ зробім нейкі сумесны трэк на мове.....2013 »

## 5 тэзісаў пра сучасны стан беларускай мовы

**1.** Менавіта ў нашым дынамічным высокатэхналагічным свеце асаблівую актуальнасць набываюць праблемы гуманітарнага жыцця грамадства. Толькі захаваўшы сваю гістарычную памяць, нацыянальную культуру, нацыянальныя традыцыі, можна застацца чалавекам сярод людзей і ганарыцца сваім месцам у той супольнасці, у якой Бог наканаваў нам жыць. Нягледзячы на тое, што на нашым маленькім зямным шары налічваецца больш за 3,5 тысячы моў, мы сутыкаемся з той сітуацыяй, што вельмі імкліва мовы знікаюць з твару зямлі. А гэта страта не толькі для носьбітаў гэтай мовы, але і для ўсяго чалавецтва, таму што траціцца частка той культуры, якую чалавецтва набыло за папярэдні перыяд. Для нашай рэчаіснасці, для нашай краіны адзначэнне Дня роднай мовы — добрая нагода пагаварыць і аб праблемах нашай роднай беларускай мовы — дзяржаўнай мовы нашай краіны, нацыянальнай мовы беларускага народа. **З беларускай мовай ёсць пэўныя праблемы не ў плане развіцця яе сістэмы, а ў плане яе становішча і стану ў сучасным грамадстве**, у плане яе запатрабаванасці як рэальнага сродку зносін.  
  
**2.** Нягледзячы на тое, што зусім нядаўна беларуская мова занесена ў міжнародны атлас моў у групу, дзе знаходзяцца мовы ў стане рызыкі знікнення, мы павінны добра ўсведамляць, што **на сёння беларуская мова — гэта адна з найбольш пашыраных пісьмовых літаратурных моў свету.** З 3,5 тысячы моў свету не больш за 400 з'яўляюцца высокаразвітымі літаратурнымі пісьмовымі мовамі. Па падліках замежных спецыялістаў, беларуская мова ўваходзіць у першую сотню гэтых моў. А гэта значыць, што яна займае сваё належнае месца і сярод славянскіх моў, і на лінгвістычнай карце свету. Праблема нашай нацыянальнасці. Але мы павінны ведаць, што тая невялікая колькасць беларусаў, якія карыстаюцца беларускай мовай, усё-такі складаюць значную колькасць носьбітаў у параўнанні, скажам, з 100% носьбітаў іншых моў.  
  
**3. Беларуская мова — гэта высокаразвітая мова, якая можа паспяхова абслугоўваць усе сферы жыцця сучаснага грамадства.** Ёсць вельмі істотныя праблемы з існаваннем беларускай мовы як сродку зносін у нашым грамадстве, але і на пачатку 21 стагоддзя беларуская мова выяўляе высокую ступень жыццяздольнасці і жыццёвасці. Беларуская мова вельмі вузка, а часам сімвалічна прысутнічае ў афіцыйных сферах ужытку, разам з тым яна сёння рэальна запатрабаваная як сродак зносін у іншых сферах. Феноменам яе сённяшняга існавання з'яўляецца тое, што яна выяўляе тэндэнцыю да пранікнення ў новыя, вельмі актуальныя для жыцця сучаснага грамадства сферы дзейнасці. Перш за ўсё, гэта сфера інтэрнэт-камунікацыі. Асабліва маладое пакаленне, якое мае справу з гэтай сферай дзейнасці, можа бачыць, наколькі шырока беларуская мова прадстаўлена ў гэтай прасторы. Па-другое, сучасная беларуская літаратурная мова дастаткова актыўна пранікае ў сферу, дзе яе абсалютна не было 20 гадоў таму, — у сферу набажэнства. Сучасная беларуская літаратурная мова гучыць і ў каталіцкім касцёле, і ў праваслаўнай царкве. А гэта значыць, што яна запатрабаваная як элемент духоўнага жыцця беларускага грамадства. Нягледзячы на ўсе праблемы, беларуская мова пашырае сваю камунікатыўную прастору.  
  
**4. Сёння беларускамоўным людзям не хапае беларускамоўнага асяроддзя.** Але можна паглядзець на гэтую праблему з іншага боку. Беларускамоўны асяродак не вычэрпваецца толькі літаратурнай мовай. Нацыянальная беларуская мова прадстаўлена яшчэ цэлым шэрагам іншых разнавіднасцяў: гэта і народныя гаворкі, і элементы сацыяльных дыялектаў, і той варыянт беларускай літаратурнай пісьмовай мовы, якую мы называем "тарашкевіцай", і беларускамоўная "трасянка" — тая частка вуснага маўлення, якую мы можам класіфікаваць як "пераважна беларускае маўленне з элементамі рускай мовы". Калі гаварыць пра сучаснае месца "трасянкі" ў камунікатыўнай прасторы, то яна фактычна пачынае адыгрываць ролю гарадскога прастамоўя. Вось і аказваецца, што беларускамоўная прастора ў нашым грамадстве значна больш шырокая. Але ёсць тыя сферы, дзе павінна выкарыстоўвацца толькі беларуская літаратурная мова: гэта сфера школьнага навучання, афіцыйныя сферы ўжытку, СМІ.  
  
**5. Беларуская мова павінна перастаць быць фактарам канфрантацыі беларускага грамадства.** Па моўнай прыкмеце і па адносінах да той ці іншай разнавіднасці мовы беларускае грамадства не павінна проціпастаўляцца. Беларуская мова павінна стаць адным з найбольш важных фактараў яднання беларускага грамадства, стаць сімвалам. З беларускай мовы, з тых ці іншых яе разнавіднасцяў павінны быць знятыя любыя ідэалагічныя і палітычныя ярлыкі. Прапагандай беларускай мовы павінны займацца людзі аўтарытэтныя, паважаныя, прыгожыя. Беларуская мова павінна прапагандавацца на ўсіх узроўнях, у першую чаргу ў сферы навучання, афіцыйнай дзяржаўнай дзейнасці і сродках масавай інфармацыі.

## ЛІТАРАТУРА

1. <https://studopedia.ru/9_113514_belaruskaya-mova-na-suchasnim-etape.html> (Гісторыя)
2. <https://citydog.by/post/mts-bel-contemp/> (Кнігі)
3. <https://www.skachatreferat.ru/referaty/%D0%91%D0%B5%D0%BB%D0%B0%D1%80%D1%83%D1%81%D0%BA%D0%B0%D1%8F%D0%A1%D1%83%D1%87%D0%B0%D1%81%D0%BD%D0%B0%D1%8F-%D0%9C%D1%83%D0%B7%D1%8B%D0%BA%D0%B0/66368557.html> (Рэферат настаўніцы ВУА пра музыку)
4. <https://www.experty.by/content/maks-korzh-z-belaruskamo-naga-repu-ya-n-kudy-ne-sykhodz> (Пра Макса Каржа)
5. <https://news.tut.by/society/215787.html> (5 тэзісаў пра сучасны стан беларускай мовы)