Лк.5. **Усталяванне савецкай грамадска –палітычнай сістэмы ў Беларусі.Станаўленне беларускай дзяржаўнасці (кастрычнік 1917 -1922 гг.).**

*1.Усталяванне савецкай улады на Беларусі.*

*2..Спроба утварэння беларускай дзяржаўнасці на нацыянальна-дэмакратычнай аснове. Абвяшчэнне БНР.*

*3.Стварэнне БССР і савецкай грамадска-палітычнай сістэмы.*

*4.Стварэнне СССР. Роля і месца Беларускай ССР у складзе Савецкага Саюза.*

1.

26 кастрычніка 1917 г. праз некалькі гадзін пасля весткі аб перамозе узброенага паўстання ў Петраградзе аб пераходзе ўлады ў рукі працоўных абвясціў *Мінскі гарадскі Савет і стварыў ваенна-рэвалюцыйны камітэт для усталявання новай улады на Беларусі.* Савет падтрымалі абласная арганізацыя бальшавікоў ( 29 тыс. чалавек ) і салдацкія армейскія камітэты Заходняга фронту. Ім супрацьстаялі меньшавікі і бундаўцы, якія стварылі Камітэт выратавання рэвалюцыі ( Лютаўскай ) і Стаўка Вярхоўнага галоўнакамандуючага.

Усталяване савецкай улады на Беларусі ішло да пачатку снежня 1917 г. Першым вышэйшым органам савецкай улады у Заходняй вобласці Расіі ( Віцебская, Мінская, Магілёўская, неакупіраваныя часткі Смаленскай і Віленскай губерняў) стаў Абласны выканаўчы камітэт **– Аблвыкамзах (** старшыня ***Рагазінскі***, затым ***Мяснікоў)***. Выканаўчую уладу трымаў **СНК**  Заходняй вобласці і фронту ( старшыня ***Ландар*** ).

Гэтыя органы неадкладна заняліся пытаннямі:

* спынення вайны і вяртання салдат з фронту;
* канфіскацыі зямлі у памешчыкаў і яе перадача сялянству;
* увядзення рабочага кантролю за вытворчасцю;
* барацьбы з голадам;
* ліквідацыі беспрызорнікаў;
* станаўлення народнай асветы.

Аднак яны адмоўна ставіліся да нацыянальнага самавызначэння беларусаў, паколькі лічылі яго надуманым і ацэньвалі як перашкоду на шляху сусветнай

пралетарскай сацыялістычнай рэвалюцыі.

2.

Падзенне самадзяржаўя адкрывала шлях да нацыянальнага самавызначэння народаў Расіі. У 1917 – 18 гг. набывае пэўную вастрыню і беларускае пытанне, абумоўленае *масавым бежанствам і тэрытарыяльным разрывам беларусаў* у ходзе Першай сусветнай вайны.

Вясной-летам 1917 г. ствараюцца шматлікія беларускія партыі ( БХД, БНПС, аднаўляе дзейнасць БСГ і др.), якія фарміруюць агульны палітычны цэнтр ( *БНК = ЦБР =ВБР( Вялікая Беларуская Рада).*

Разам з палітычным умацаваннем назіраецца імкненне да стварэння беларускай дзяржаўнасці на буржуазна-дэмакратычнай аснове. У гэтым імкненні можна вылучыць наступныя моманты:

* асветніцка-палітычная дзейнасць віленскай групы беларускіх дзеячаў у зоне нямецкай акупацыі і іх намаганні рэалізаваць праекты: “канфедэрацыі Вялікага княства Літоўскага”( браты І. і А. Луцкевічы), “незалежнай Беларусі” ( В. Ластоўскі ).
* спроба беларускіх дзеячаў (БНК) стаць органам дзяржаўнай улады Беларусі пасля Лютаўскай рэвалюцыі.
* намаганні ВБР усталявацца як беларуская улада пасля Кастрычніцкай рэвалюцыі.

**У снежні 1917г.(15-17) беларускія нацыянальныя партыі і арганізацыі са згоды Цэнтральных улад Савецкай Расіі правялі у Мінску Усебеларускі з’езд па пытанню самавызначэння беларусаў**. Дэлегаты кардынальна разыходзіліся у сваіх поглядах. Частка з іх стаяла на пазіцыях стварэння *незалежнай дэмакратычнай рэспублікі*, частка – *аўтаноміі у складзе Расіі*. З’езд прыняў кампраміснае рашэнне*: абвяшчэнне рэспубліканскага ладу; захаванне федэратыўных сувязяў з Расіяй.* Пасля гэтага ён пачаў стварэнне з ліку дэлегатаў Усебеларускага Савета як часовай беларускай улады Заходняй вобласці. Гэтым з’езд фактычна супрацьпаставіў сябе кіраўніцтву вобласці і 18 снежня быў з дапамогай ваеннай сілы разагнаны Аблвыкамзахам.

З ліку дэлегатаў разагнанага з’езда быў утвораны *Выканаўчы камітэт*  (Язэп Варонка, С. Рак-Міхайлоўскі, І.Серада, Т.Грыб, М.Касцевіч. Ф.Прушынскі, П.Бадунова), які стаў цэнтрам палітычнага супрацьстаяння савецкаму кіраўніцтву Заходняй вобласці.

У лютым 1918 г., калі пачалося нямецкае наступленне і Аблвыкамзах пераехаў з Мінска у Смаленск, Выканаўчы камітэт абвясціў сябе адзінай беларускай уладай і стварыў свой урад. Немцы пасля уваходу у Мінск яго напачатку не прызналі, а затым пагадзіліся лічыць беларускім прадстаўніцтвам з паўнамоцтвамі у галіне авсеты, выдавецтва, мясцовага самакіравання.

Пасля падпісання паміж Германіяй і савецкай Расіяй Брэсцкага мірнага дагавора, які мяняў стан беларускіх зямель, Выканаўчы камітэт выдае дзве Устаноўчыя Граматы:

**ад 9 сакавіка 1918 г. – абвяшчэнне Беларускай Народнай Рэспублікі(БНР)**;

**ад 25 сакавіка 1918 г. – аб суверэнітэце БНР**.

БНР мела знешнія атрыбуты дзяржавы: **бела-чырвона-белы сцяг і герб “Пагоню”, часовую Канстытуцыю, заканадаўчую уладу –Рада БНР(узнач.Серада) і выканаўчую – Сакратарыят (узнач. Варонка**).

Аднак міжнародны статус БНР не быў зацверджаны і яна не змагла стаць рэальнай уладай на беларускіх землях. Была ліквідавана пасля адмены Савецкай Расіяй умоў Брэст-Літоўскага дагавору (13 лістапада 1918 г.) і наступу Чырвонай Арміі. Дзеячы Рады БНР ад’ехалі ўслед за немцамі і прадоўжылі сваю дзейнасць да 1925 г. у Гродне, Коўна, Берліне.

3.

Партыя бальшавікоў напачатку не надавала ўвагі нацыянальнаму пытанню. Аднак няўстойлівае становішча савецкай улады ў 1918 г. ( замежная інтэрвенцыя, грамадзянская вайна, антвбальшавіцкія выступленні, выкліканыя ліквідацыяй памешчыцкага землеўладання і мабілізацыяй у армію) прымусіла ўзяцца за вырашэнне ўнутраных праблем і пачаць ***нацыянальна-дзяржаўнае будаўніцтва ( стварэнне савецкіх рэспублік).***

Савецкія кіраўнікі Заходняй вобласці ( Мяснікоў, Кнорын ) не бачылі патрэбы ў стварэнні Савецкай Беларусі і назвалі вобласць “Заходняй камунай”. Аднак ім актыўна супрацьстаялі ***па-1-е***, Беларускі нацыянальны Камісарыят – **Белнацкам** (**Чарвякоў, Жылуновіч, Шантыр, Дыла, Скарынка**), які дзейнічаў пры урадзе РСФСР, **па-2-е, бюро беларускіх камуністычных** **секцый ( старшыня З. Жылуновіч** ), якія дзейнічалі у многіх гарадах Расіі сярод беларусаў-бежанцаў.

Пытанне аб стварэнні беларускай дзяржавы на савецкай аснове вырашалася у канцы снежня 1918 г. у Смаленску на VI Паўночна-Заходняй канферэнцыі РКП(б). 30 снежня прымаецца рашэнне аб *утварэнні Кампартыі бальшавікоў Беларусі* ***– КП(б)Б,*** *Савецкай Сацыялістычнай Рэспублікі Беларусь -* ***ССРБ*** (БССР) і ***Часовага рабоча-сялянскага урада*** ( старшыня З.Жылуновіч).

**1 студзеня 1919 г.** ад імя урада быў абнародаваны Маніфест з абвяшчэннем ССРБ у межах пражывання беларусаў ( Мінская, Віцебская, Гродзенская, Магілёўская, часткі Смаленскай, Віленскай, Ковенскай і Чарнігаўскай губерняў). Сталіцай быў аб’яўлены Мінск. Аднак праз два тыдні Віцебская, Магілёўская і Смаленская губерні былі далучаны да РСФСР.

2 – 3 лютага 1919 г. на I Усебеларускім з’ездзе Саветаў у Мінску была ***прынята першая Канстытуцыя ССРБ, створана сістэма пастаяннай беларускай савецкай улады і зацверджана рашэнне аб аб’яднанні Беларусі і Літвы – стварэнні Літоўска-Беларускай Савецкай Сацыялістычнай Рэспублікі( ЛітБел ССР).*** Яна была створана у пачатку сакавіка 1919 г. як буферная дзяржава дзеля адмежавання РСФСР ад Польшчы з мэтаю прадухілення адкрытай вайны з ёю( Мінская, Гродзенская, Віленская, часткова Ковенская губерні).

ЛітБел ССР праіснавала да жніўня 1919 г., калі яе тэрыторыя была захоплена польскімі войскамі ў час савецка-польскай вайны 1919-1920 гг.( інтэрвенцыя Польшчы супраць Расіі з мэтай адраджэння Рэчы Паспалітай).

Пасля вызвалення войскамі Чырвонай Аміі тэрыторыі Беларусі сход кіруючых работнікаў партыйных і савецкіх органаў прыняў **31 ліпеня 1920 г.** *Дэкларацыю аб незалежнасці ССРБ(БССР).* Адбылося другое абвяшчэнне савецкай рэспублікі на тэрыторыі Беларусі ( 6 паветаў Мінскай губерні тэрыторыяй 52,3 тыс.км2, з насельніцтвам 1,5 млн. чалавек).

За 1917-20 гг. акрэсліліся асноўныя элементы савецкай грамадска- палітычнай сістэмы, фарміраванне якой было звязана з ***ідэяй правядзення праз уладу дыктатуры рабочага класу, яго перавагі над іншымі слаямі насельніцтва.*** Аснову дзяржаўнай сістэмы складалі:

1.Кампартыя, як партыя рабочага класа і авангард усяго грамадства.

2. Саветы рабочых і сялянскіх дэпутатаў усіх узроўняў як палітычная

аснова дзяржавы.

3. Камуністычны саюз моладзі і рабочыя прафесійныясаюзы, якія

перадавалі ідэі і волю Камуністычнай партыі усяму рабочаму класу і

моладзі.

У 1920-х гг. у палітычным жыцці Беларусі, у Саветах і савецкіх установах разам з камуністамі ўзаемадзейнічалі беларускія эсэры, яўрэйскія камуністычныя арганізацыі, Бунд. З заканчэннем грамадзянскай вайны быў узяты курс на аднапартыйнасць.

4.

Створаныя савецкія рэспублікі сутыкнуліся з шэрагам праблем, якія падштурхнулі іх да аб’яднання.

*Асноўныя прычыны*:

* **умацаванне абароназдольнасці;**
* **неабходнасць хуткага гаспадарчага аднаўлення і далейшага развіцця эканомікі.**

*Перадумовы:*

1**) адзіная палітычная аснова – улада Саветаў;**

**2) адзіная эканамічная аснова – дзяржаўная уласнасць на асноўныя сродкі вытворчасці;**

**3) працяглы тэрмін агульнага пражывання ў адной дзяржаве – Расійскай Імперыі.**

Этапы:

**1** – *кастрычнік 1917 г.–сяр. 1918* г. – усталяванне савецкай улады на месцах.

**2** *– др. палова 1918–1920 гг.* – станаўленне ваенна-палітычнага саюза савецкіх рэспублік.

**3** – *1921–сяр. 1922 гг*. – фарміраванне ваенна-гаспадарчага саюза і адзінага дыпламатычнага прадстаўніцтва.

**4** – *сяр. 1922–студзень 1924 гг.* – утварэнне СССР і прыняцце Канстытуцыі Савецкага Саюза.

Беларусь прыняла актыўны ўдзел у стварэнні саюзнай дзяржавы. Прызнала ленінскі план федэрацыі супраць сталінскага (аўтанамізацыі) і грузінскага (канфедэрацыі). IV Усебеларускі з’езд, які прайшоў 18 снежня 1922 г. унёс адпаведныя змены у праект Канстытуцыі ССРБ (БССР) і абраў дэлегацыю на савецкі з’езд у Маскву.

**І з'езд Саветаў СССР** прайшоў 30 снежня 1922 г. 31 снежня 1922 года дэлегацыі БССР, Расіі, Украіны і Закаўказскай Федэрацыі падпісалі **Дэкларацыю і Дагавор аб утварэнні федэратыўнага Саюза Савецкіх Сацыялістычных Рэспублік**, свядома абмежаваўшы свой суверэнітэт. Вышэйшым **заканадаўчым** органам стаў **Усесаюзны з’езд Саветаў**, у перапынках паміж з’ездамі працаваў **Цэнтральны Выканаўчы Камітэт- ЦВК** (*Савет Саюза і Савет Нацыянальнасцей*). Выканаўчую уладу трымаў урад – **Савет Народных Камісараў СССР**.

Уваходжанне ў склад СССР стварыла больш спрыяльныя ўмовы для тэрытарыяльнага ўладкавання рэспублікі. У 1924 і у 1926 гг. адбываюцца два ўзбуйненні тэрыторыі БССР за кошт раёнаў Віцебскай, Гомельскай і Смаленскай губерняў. Тэрыторыя дасягнула 126 тыс. км2, з насельніцтвам 4,2 млн. чал. Было праведзена новае адміністрацыйна-тэрытарыяльнае дзяленне, замацаванае Канстытуцыяй 1927 г.